雪咏
作者：曾鞏
朝代：宋

paragraphs: 雪花好潔白，不待咏說知。
區區取相似，今古同一辭。
薛能比衆作，小去筆墨畦。
誰能出千載，爲雪立傳碑。
四座且勿歌，聽我白雪詩。
天地於降雪，其功大艱難。
去年暖風日，冬在春已還。
山屏盡深碧，危溜聲亦潺。
草萌各已動，梅花開最繁。
爐火殆可謝，衣絮誰復言。
推排臘已過，一變天更寒。
飄風動木石，激射難出關。
深房擁高燎，領肘曾不溫。
仰視雲壓疊，垂欲藉屋山。
元氣不復呵，飛鳥折羽翰。
誰排河漢流，欲墮莽蒼間。
道爲黑風遮，凝凍無住著。
紛紛成片縷，六出非刻削。
初時漏餘滴，雜雨猶可惡。
迤邐縱飛灑，態狀不可名。
或稀若有待，或密似相縈。
或弱久宛轉，或狂自軒騰。
群來信汗漫，孤飄亦零丁。
屋角初漸斑，瓦溝忽皆平。
坳漥一已滿，茅茨壓將傾。
樹木遍封裹，岡山助崢嶸。
階除斷纖穢，池臺有餘清。
流塵寂已掩，物象窅皆明。
厨烟或中鑱，里表仍孤擎。
長街隠缺甃，荒城混觚棱。
沙水渺相合，扁舟在圖屏。
啄草鳥雀蹤，篆字遺縱橫。
頓驚宇宙內，侈麗皆天成。
引望誰倚樓，秀色亂目睛。
永懷衡門士，辛苦守六經。
山藜不充腹，筆硯久已冰。
柔茵坐中堂，誰問公與卿。
世事泊無意，燭換猶飛觥。
文犀壓朱箔，陽春謝秦箏。
所處殊處所，苦樂固異情。
誰致此不齊，上天意何營。
蒼蒼不可問，奕奕灑未停。
明晨起相處，寒日已滿窗。
井甃破圓素，砌苔還故蒼。
萬物去覆冒，顔色皆復常。
融爲大田水，其流日滂滂。
方塘接深甽，澄徹碧玉光。
豈惟癘疫消，庶驗百穀祥。
願彼守經士，幸可繼糗糧。
憂民既非職，空致新詩章。